b'\n_START_ARTICLE_\nPatterinm\xc3\xa4ki (Viipuri)\n_START_PARAGRAPH_\nPatterinm\xc3\xa4ki (ven. \xd0\x91\xd0\xb0\xd1\x82\xd0\xb0\xd1\x80\xd0\xb5\xd0\xb9\xd0\xbd\xd0\xb0\xd1\x8f \xd0\xb3\xd0\xbe\xd1\x80\xd0\xb0, Batarejnaja gora) on Viipurissa sijaitseva puisto ja entinen suomalainen kaupunginosa. Alue on vanhaa sotilas- ja linnoitusaluetta, jossa suomalaisten aikana toimi lis\xc3\xa4ksi muun muassa sairaaloita. Kallioisen m\xc3\xa4en huippu kohoaa noin 30 metri\xc3\xa4 merenpinnan yl\xc3\xa4puolelle.\n_START_SECTION_\nPatterinm\xc3\xa4en linnoitus\n_START_PARAGRAPH_\nPatterinm\xc3\xa4en alue k\xc3\xa4sitt\xc3\xa4\xc3\xa4 keskiaikaisen kaupunginmuurin ja 1500-luvun lopulla rakennetun Sarvilinnoituksen v\xc3\xa4liin j\xc3\xa4\xc3\xa4neen alueen it\xc3\xa4isimm\xc3\xa4n osan. Paikalla oli vanhastaan Sarvilinnoituksen linnoitteita ja Krimin sodan j\xc3\xa4lkeen vuosina 1864\xe2\x80\x931877 aluetta vahvistettiin uusilla rakennelmilla, joita tehtiin insin\xc3\xb6\xc3\xb6rikenraali Eduard Totlebenin johdolla. Linnoitteiden lis\xc3\xa4ksi Patterinm\xc3\xa4elle rakennettiin erilaisia ruuti- ja varuskellareita ja paikalle sijoitettiin rannikkotykist\xc3\xb6\xc3\xa4, jonka tarkoitus oli korkealta m\xc3\xa4elt\xc3\xa4 suojata kaupunkia merelt\xc3\xa4 tulevaa vihollista vastaan. Samalla aikaisemmin Vartsmaninvuorena tunnettu alue sai nykyisen nimens\xc3\xa4. Varsinaiset kasarmirakennukset rakennettiin vasta Ven\xc3\xa4j\xc3\xa4n\xe2\x80\x93Japanin sodan j\xc3\xa4lkeen vuonna 1907 ja nyky\xc3\xa4\xc3\xa4nkin pystyss\xc3\xa4 oleva muuri valmistui 1913.\n_START_SECTION_\nTaistelut\n_START_PARAGRAPH_\nSuomen sis\xc3\xa4llissodan aikana 28. huhtikuuta 1918 Patterinm\xc3\xa4ell\xc3\xa4 k\xc3\xa4ytiin ankaria taisteluja, kun kaupungista vet\xc3\xa4ytyneet punaiset linnoittautuivat kasarmialueelle. Rakennukset k\xc3\xa4rsiv\xc3\xa4t suuria vaurioita heid\xc3\xa4n r\xc3\xa4j\xc3\xa4ytt\xc3\xa4ess\xc3\xa4\xc3\xa4n paikalla olleen tsaarin armeijan aikaisen r\xc3\xa4j\xc3\xa4hde- ja ammusvaraston. Maaliskuussa 1940 Patterinm\xc3\xa4ell\xc3\xa4 oli Viipuria puolustavien suomalaisten viimeinen puolustuslinja, joka onnistuttiin pit\xc3\xa4m\xc3\xa4\xc3\xa4n 12.\xe2\x80\x9313. maaliskuuta sotatoimien lopettamiseen saakka. My\xc3\xb6s jatkosodan viimeinen puolustuslinja oli Patterinm\xc3\xa4ell\xc3\xa4, ennen kuin kaupunki menetettiin Neuvostoliitolle 20. kes\xc3\xa4kuuta 1944.\n_START_SECTION_\nPatterinm\xc3\xa4en kaupunginosa\n_START_PARAGRAPH_\nPatterinm\xc3\xa4ki oli yksi Viipurin vanhoista suomalaista kaupunginosista. Se pysyi pitk\xc3\xa4\xc3\xa4n suljettuna sotilasalueena, kunnes vuonna 1929 Patterinm\xc3\xa4en pohjoisosaan valmistui aikaisemmin l\xc3\xa4heisess\xc3\xa4 Kalevan kaupunginosassa toiminut Viipurin kaupunginsairaala sek\xc3\xa4 vuotta my\xc3\xb6hemmin kaupunginarkkitehti V\xc3\xa4in\xc3\xb6 Kein\xc3\xa4sen piirt\xc3\xa4m\xc3\xa4 vesitorni. Niiden l\xc3\xa4heisyyteen rakennettiin viel\xc3\xa4 tuberkuloosi- ja naistensairaalat vuosina 1930 ja 1938. Molemmat suunnitteli arkkitehti Paavo Uotila. Patterinm\xc3\xa4en etel\xc3\xa4osaan valmistuivat vuosina 1934\xe2\x80\x931935 arkkitehti Uno Ullbergin suunnitelmien mukainen keskusurheilukentt\xc3\xa4 sek\xc3\xa4 Hjalmar \xc3\x85bergin piirt\xc3\xa4m\xc3\xa4 Viipurin teollisuuskoulu, jonka viereen syntyi pieni puisto. Patterinm\xc3\xa4en keskiosa sailyi armeijan hallinnassa._NEWLINE_Vuoden 1930 v\xc3\xa4est\xc3\xb6nlaskennassa Patterinm\xc3\xa4essa oli 270 asukasta, joista 259 oli suomenkielisi\xc3\xa4, 8 ruotsinkielisi\xc3\xa4 ja 3 muunkielisi\xc3\xa4.\n_START_SECTION_\nSodan j\xc3\xa4lkeinen aika\n_START_PARAGRAPH_\nJatkosodan j\xc3\xa4lkeen Viipurin siirrytty\xc3\xa4 Neuvostoliiton haltuun, kaupunginsairaalan rakennuksia muutettiin teollisuuslaitoksiksi, tuberkuloosisairaalasta tehtiin asuntoja ja naistensairaala s\xc3\xa4ilyi ainoana sairaalak\xc3\xa4yt\xc3\xb6ss\xc3\xa4. Teollisuuskoulun rakennuksessa puolestaan toimi Neuvostoliiton laivaston ja ilmavoimien kouluja, joiden tiloja oli my\xc3\xb6s Pantsarlahden kaupunginosan puolella sijaitsevassa entisen ammattikoulun rakennuksissa. Kaupunginsairaalan tiloissa on nyky\xc3\xa4\xc3\xa4n muun muassa hotelli ja matkustajakoti. Keskusurheilukentt\xc3\xa4 tunnetaan nimell\xc3\xa4 Avangard-stadion, lis\xc3\xa4ksi sen yhteydess\xc3\xa4 on muita erilaisia liikuntapaikkoja, kuten jalkapallo- ja tenniskentti\xc3\xa4 sek\xc3\xa4 j\xc3\xa4\xc3\xa4kiekkokaukalo. Muu osa Patterinm\xc3\xa4en alueesta on puistona, joka Neuvostoliiton aikana tunnettiin Mihail Kalininin mukaan nimettyn\xc3\xa4. Nyky\xc3\xa4\xc3\xa4n alueella ei en\xc3\xa4\xc3\xa4 juurikaan ole j\xc3\xa4ljell\xc3\xa4 vanhoja kasarmirakennuksia, mutta erilaisia linnoitteita ja ruutikellareita on n\xc3\xa4ht\xc3\xa4viss\xc3\xa4 lukuisia.'